Geen elektrisiteit vir Vrystaat-munisipaliteiteArgieffoto Eskom beplan om Vrydag die kragtoevoer na drie munisipaliteite af te sny totdat hulle hul skuld van R736 miljoen terugbetaal het. “Die Ngwathe-, Dihlabeng- en Maluti-a-Phofung-munisipaliteite se krag sal Vrydagmiddag om 12:00 afgeskakel word,” het Anthony Stott, woordvoerder vir Eskom, gesê. “Hulle het nog nie met ŉ plan vorendag gekom om die skuld af te betaal nie en hul betaal ook nie hul lopende rekening nie.” Stott het gesê van die munisipaliteite het sedert Julie slegs gedeeltelike betalings gedoen of selfs glad nie. Die kragtoevoer word opgeskort totdat die munisipaliteite ŉ aanvaarbare betalingstruktuur aan Eskom kan voorhou. “Dit is die laaste uitweg. Ons het ooreenkomste met ander munisipaliteite aangegaan,” het hy bygevoeg. Hy sê die munisipaliteite is al in Mei gewaarsku en daar was glo sedertdien onderhandelings tussen die provinsiale regering en Eskom. Die aanvanklike sperdatum was 31 Augustus en toe 30 September. Die Demokratiese Alliansie het intussen gesê hy kan nie toelaat dat betalende inwoners aanspreeklik gehou word en gedreig word met die opskort van dienste weens munisipaliteite se onbekwaamheid nie. “Ons sal ŉ regsmening inwin oor stappe wat ons kan doen om die afsny van die kragtoevoer te verhoed,” het DA-LP James Letuka, in ŉ verklaring gesê. Hy het gesê die provinsie, onder die leierskap van Ace Magashule, stuur af op ŉ ernstige finansiële krisis. “Tensy die provinsiale regering dringende maatreëls toepas, sal die provinsie onder administrasie geplaas word.” Die Ngwathe-munisipaliteit bedien Edenville, Heilbron, Koppies, Kwakwatsi, Mokwallo, Ngwathe, Parys, Phiritona, Tumahole en Vredefort. Die Dihlabeng-munisipaliteit bedien Bethlehem, Bohlokong, Clarens, Fateng-Tse-Ntsho, Fouriesburg, Masjaing, Mautse, Paul Roux, Rosendal en Vaalbank. Die Maluti-a-Phofung-munisipaliteit bedien Bolata, Harrismith, Intabazwe, Kestell, Mabolela, Matsieng, Monontsha, Namahadi, Phomolong, Phuthaditjhaba, Thaba Bosiu, Thaba Tshweu, Thibela, Tlholong, Tshiame, Witsieshoek en 42nd Hill.